Ысраилов Мамелбек Насырович

Ысраилов Мамелбек Насырович (26. 3. 1966-ж. туулган, 8-Март (учурда Кожомкул) кыштагы) - төкмө акын.

Кыргыз жазуучулар союзунун мүчөсү.
Эркин күрөш боюнча мастерликке кандидат (1983).
Республикалык «Айтыш» коомунун мүчөсү.
Ал жерде ак тандай төкмө акындар Ашыраалы Айталиев, Тууганбай Абдиевдер менен иштешкен.
Кесиби механизатор.

Кичинесинен эле таланттуу ата-энесинен таалим алып, 4 жашында комуз черткенди атасынан үйрөнгөн.
Акындыкты өзүнүн дене тарбия мугалими жамакчы-акын Абдиев Ташкенбайдан таасирленип, аны менен дайыма бирге жүрүп, жамактап ырдап чыгармачылыкка аралашкан.

Мектепте окуп жүргөндө эле «Жаш таланттар» кароо-сынагына «Курманбек» дастанын, Орозбек Кутманалиевдин вариантында айтылган «Ак-Мөөрдү» айтып катышып, алдыңкы орунду жана кызыктыруучу байгелерге ээ болуп келген.
Жамакчылык менен гана чектелип калбастан, жазма акындык менен да алектенет.
Ондон ашык обондуу ырлары бар.

Алар: «Туулган жерим - Суусамыр», «Атама», «Апама», «Көк-Жайык», «Комуз» (бул ырга Бакыт Мамаев аранжировка жасап, клип тартты), «Айыл таңы» («Паризат» кыздар тобу ырдайт), «Эр Манастай адам керек айбаттуу» ж. б. Кемин элдик театрында башкы режиссёр болгон.
Учурда Токмок шаардык маданият ордосунда режиссёр болуп эмгектенет.
Республикада болуп өткөн төкмө акындар сынагынын бир нече жолку лауреаты.
Айтышып чыккан атаандаштары - А. Кутманалиев, Ш. Адылов, А. Туткучев, А. Болгонбаев.
2007-ж. Ысык-Көл облусунун Жети-Өгүз районундагы Барскон кыштагында өткөрүлгөн «Кыргыз жылкыларын сыноо» боюнча эл аралык коомдук иш-чарадагы айтышта 5-орунду ээлеген.

Жаныш уруусунан.

 Колдонулган адабияттар 
Суусамыр: Энциклопедия /Башкы ред. Ү. Асанов. - Б.: Энцик. борбору, 2010. - 312 б., илл. ISBN 978-9967-14-076-9

Категория:Суусамыр району
Категория:Инсандар